b'\n_START_ARTICLE_\nJouni Suhonen\n_START_PARAGRAPH_\nJouni Tapio Suhonen (s. 12. syyskuuta 1956) on suomalainen fyysikko ja professori. H\xc3\xa4n on toiminut Jyv\xc3\xa4skyl\xc3\xa4n yliopistossa teoreettisen fysiikan professorina vuodesta 1998. Professori Suhonen on er\xc3\xa4s maailman johtavia asiantuntijoita neutriinojen ja pime\xc3\xa4n aineen ominaisuuksiin liittyvien erilaisten ydinfysiikan ilmi\xc3\xb6iden tutkimuksessa.\n_START_SECTION_\nAkateeminen ura\n_START_PARAGRAPH_\nJouni Suhonen opiskeli fysiikkaa Jyv\xc3\xa4skyl\xc3\xa4n yliopistossa ja valmistui sielt\xc3\xa4 kandidaatiksi 1979, maisteriksi 1981 sek\xc3\xa4 lisensiaatiksi vuonna 1984. Tohtoriksi Suhonen v\xc3\xa4itteli Jyv\xc3\xa4skyl\xc3\xa4n yliopistossa vuonna 1985. H\xc3\xa4nen v\xc3\xa4it\xc3\xb6skirjansa (Extended Phonon Projection Model for Nuclear Collective Motion) k\xc3\xa4sitteli fononien teoreettisia liikemalleja. V\xc3\xa4it\xc3\xb6skirjan ohjaajana toimi professori Pertti Lipas._NEWLINE_Valmistumisen j\xc3\xa4lkeen Suhonen ty\xc3\xb6skenteli Saksassa vuosina 1987\xe2\x80\x931988 professori Amand F\xc3\xa4sslerin johdolla T\xc3\xbcbingenin yliopiston teoreettisen fysiikan instituutissa. Sen ohella h\xc3\xa4n on toiminut erilaisissa tutkimus- ja opetusteht\xc3\xa4viss\xc3\xa4 Jyv\xc3\xa4skyl\xc3\xa4n yliopistossa._NEWLINE_Suhonen nimitettiin elokuun alussa 1998 fysiikan professoriksi Jyv\xc3\xa4skyl\xc3\xa4n yliopistoon. Professorina h\xc3\xa4nen erikoistumisalansa on teoreettinen fysiikka ja varsinkin ydinrakenteiden teoria. H\xc3\xa4n on tehnyt teoreettisen fysiikan perustutkimusta ja my\xc3\xb6s opettanut sen kysymyksi\xc3\xa4. H\xc3\xa4n on johtanut vuodesta 1998 teoreettisen fysiikan tutkimukseen erikoistunutta tutkimusryhm\xc3\xa4\xc3\xa4. Vuosina 2012\xe2\x80\x932017 Suhosen ty\xc3\xb6ryhm\xc3\xa4 toimi osana Suomen Akatemian nime\xc3\xa4m\xc3\xa4\xc3\xa4 ydin- ja kiihdytinfysiikan huippututkimusyksikk\xc3\xb6\xc3\xa4, jota johti professori Rauno Julin. Huippuyksik\xc3\xb6ss\xc3\xa4 oli yhteens\xc3\xa4 nelj\xc3\xa4 tutkimusryhm\xc3\xa4\xc3\xa4, joista kaksi ryhm\xc3\xa4\xc3\xa4 tutki kokeellisesti ytimien perustilojen ja viritystilojen k\xc3\xa4ytt\xc3\xa4ytymist\xc3\xa4, ja yksi ryhm\xc3\xa4 kehitti ionisuihkuja ja etsi niille k\xc3\xa4yt\xc3\xa4nn\xc3\xb6n sovellutuksia materiaali- ja biofysiikan aloilta. Suhosen ryhm\xc3\xa4 teki yksik\xc3\xb6n muiden tutkimusryhmien saamien tulosten analysointia teoreettisten mallien pohjalta._NEWLINE_Professori Suhonen on ohjannut ainakin 13 v\xc3\xa4it\xc3\xb6skirjaa.\n_START_SECTION_\nTutkimusura\n_START_PARAGRAPH_\nFyysikkona Suhonen on erikoistunut teoreettiseen fysiikkaan, ja varsinkin teoreettiseen ydinfysiikkaan. H\xc3\xa4n tekee alan perustutkimusta. Suhosen erikoisalaa ovat erilaiset atomirakenteet. H\xc3\xa4n on kehitt\xc3\xa4nyt useita periaatteellisia ja realistisia malleja erilaisten atomien rakenteista, ja soveltanut niit\xc3\xa4 esimerkiksi ydinspektroskopiassa ja erilaisissa ytimien hajoamisreaktioissa. Suhonen on perehtynyt esimerkiksi myonikaappauksiin, kaksoisbetahajoamisiin sek\xc3\xa4 alfa- ja betahajoamisiin. Perinteisen ydinfysiikan lis\xc3\xa4ksi h\xc3\xa4n on tutustunut my\xc3\xb6s mekaniikan ja kvanttimekaniikan kysymyksiin. _NEWLINE_Professori Suhonen on tutkimusryhmineen kehitt\xc3\xa4nyt erilaisia atomiamalleja, joita voidaan soveltaa mittauksissa, joissa k\xc3\xa4ytet\xc3\xa4\xc3\xa4n apuv\xc3\xa4linein\xc3\xa4 atomiytimi\xc3\xa4. Mittausten avulla voidaan tutkia esimerkiksi luonnon perusvuorovaikutuksia. Hiukkasfysiikan alalla tutkimuskohteena on esimerkiksi neutriinojen rakenne. Suhosen tutkimusty\xc3\xb6n tuloksia sovelletaan my\xc3\xb6s kosmologian alalla, jossa niiden avulla voidaan esimerkiksi mallintaa supernovien syntyprosessia tai tutkia niin kutsutun pime\xc3\xa4n aineen ominaisuuksia. _NEWLINE_Pime\xc3\xa4n aineen ja neutriinojen rakenteen tutkimus vaatii erityisen tarkkoja mittausmenetelmi\xc3\xa4, eik\xc3\xa4 mittausolosuhteissa saa olla h\xc3\xa4iri\xc3\xb6it\xc3\xa4, kuten avaruuden ja ymp\xc3\xa4rist\xc3\xb6n taustas\xc3\xa4teily\xc3\xa4. Siksi mittauksia suoritetaan maan alla (kaivoksissa ja tunneleissa). Jyv\xc3\xa4skyl\xc3\xa4n yliopisto on suorittanut aiheeseen liittyv\xc3\xa4\xc3\xa4 k\xc3\xa4yt\xc3\xa4nn\xc3\xb6n tutkimusta Pyh\xc3\xa4salmen kaivoksessa Pyh\xc3\xa4j\xc3\xa4rvell\xc3\xa4. Kokeellisesta tutkimukseen on osallistunut Jyv\xc3\xa4skyl\xc3\xa4n yliopistosta mm. professori Jukka Maalampi. Pyh\xc3\xa4salmen kaivoksessa on tehty erilaisia neutriinoihin liittyvi\xc3\xa4 mittauksia. Mittaukset ovat osa yhteiseurooppelaista LAGUNA-tutkimushanketta, jossa tutkittiin neutriinojen rakennetta kokeellisesti.   _NEWLINE_Kev\xc3\xa4\xc3\xa4seen 2017 menness\xc3\xa4 professori Suhonen on julkaissut yli 250 vertaisarvioitua tieteellist\xc3\xa4 tutkimusartikkelia. N\xc3\xa4ist\xc3\xa4 useimmat ovat ilmestyneet fysiikan alan lehdiss\xc3\xa4 ja julkaisuissa. H\xc3\xa4n on sen ohella kirjoittanut nelj\xc3\xa4 tieteellist\xc3\xa4 monografiaa.\n_START_SECTION_\nMuita tieteellisi\xc3\xa4 toimia\n_START_PARAGRAPH_\nProfessori Suhosen asiantuntemusta on hy\xc3\xb6dynnetty useissa tieteellisiss\xc3\xa4 teht\xc3\xa4viss\xc3\xa4. H\xc3\xa4n oli hiukkas- ja ydinfysiikan kansallisen tohtorikoulun johtokunnan j\xc3\xa4sen vuosina 1998\xe2\x80\x932007. Ulkomailla h\xc3\xa4n on ollut mm. Prahassa pit\xc3\xa4m\xc3\xa4ss\xc3\xa4 kaksoisbetahajoamisen matriisielementteihin liittynytt\xc3\xa4 laskennallisen fysiikan ty\xc3\xb6pajaa parittomina vuosina vuosiv\xc3\xa4lill\xc3\xa4 1997\xe2\x80\x932013. H\xc3\x84n on osallistunut vierailevana luennoitsijana useisiin kansainv\xc3\xa4lisiin konferensseihin. H\xc3\xa4n oli my\xc3\xb6s mukana organisoimassa neutriinojen ja pime\xc3\xa4n aineen tutkimukseen liittynytt\xc3\xa4 kansainv\xc3\xa4list\xc3\xa4 konferenssia (Neutrinos and Dark Matter in Nuclear Physics, suom. Neutriinot ja pime\xc3\xa4 aine ydinfysiikassa), joka pidettiin Jyv\xc3\xa4skyl\xc3\xa4ss\xc3\xa4 kes\xc3\xa4kuussa 2015.\n_START_SECTION_\nTunnustuksia\n_START_PARAGRAPH_\nLuennoitsijana professori Suhonen on suosittu. H\xc3\xa4n on saanut Jyv\xc3\xa4skyl\xc3\xa4n yliopiston fysiikan laitoksen opiskelijoiden \xc3\xa4\xc3\xa4nestyksess\xc3\xa4 vuoden luennoitsijan tunnustuspalkinnon useita kertoja (1992, 1994, 1999, 2008, 2012, 2013 sek\xc3\xa4 2017).'